Súradnice: 49°32′46″S 18°26′52″V﻿ / ﻿49,5461°S 18,4479°V﻿ / 49.5461; 18.4479

Vysielač na vrchole
**Lysá hora** (1 328,4 m n. m.) je najvyšší vrch v Moravsko-sliezskych Beskydách. Leží na severnej Morave nad obcou Ostravice, približne 7 km východne od Frýdlantu nad Ostravicí. Patrí do CHKO Beskydy.

Poloha
------

Nachádza sa v strednej časti pohoria, v geomorfologickom podcelku Lysohorská hornatina a jej časti Lysohorská rozsocha. Leží v Moravsko-sliezskom kraji, v okrese Frýdek-Místek a zasahuje na katastrálne územie obcí Ostravice, Krásná, Staré Hamry a Malenovice. Najbližšími sídlami sú na západe ležiaca obec Ostravice, na severozápade sa nachádzajú Malenovice a severovýchodne je situovaná Krásná.

Opis
----

Dominanta Beskýd tvorí samostatný masív, ktorý je s hlavným hrebeňom spojený sedlom Ježánky, odkiaľ vedie bočný hrebeň na Sulov (942 m n. m.). Masív Lysej hory je od ďalších častí Moravsko-sliezských Beskýd oddelený hlbokými údoliami Ostravice, Řečice a Mohelnice. Najvyšší vrchol Západných Beskýd má 4 hlavné rázsochy: *Lukšinec*, *Malchor*, *Zimní Polana* a *Velký Kobylík*. Na severozápadom svahu sa nachádza chránené územie Malenovický kotel, na východnom Lysá hora a na juhozápadnom Mazák. Západne sa nachádza vrch Smrčina (810 m n. m.) a Ostrá hora (782 m n. m.), severne susedí sedlom oddelený Malchor (1 219 m n. m.) a Šebestýna (1 057 m n. m.), východným smerom leží Travný (1 203 m n. m.) a sedlom oddelený Zimný (1 080 m n. m.), južným Kobylanka (1 053 m n. m.) a Čupec (943 m n. m.) a juhozápadne dominuje Smrk (1 276 m n. m.), Malý Smrk (1 173 m n. m.), Kněhyně (1 257 m n. m.) a Velká Stolová (1 049 m n. m.). Východne sa zvažujúce oblasti odvodňujú prítoky Mohelnice, z južných svahov voda odteká do Řečice a zo západných do Ostravice v povodí Odry. 

Na vrchole sa stretáva niekoľko značených turistických chodníkov a vedie sem i spevnená cesta. Na Lysej hore sa nachádza i meteorologická stanica, telekomunikačný vysielač, stredisko horskej služby, horské chaty SKI a Lysá hora a ubytovňa Kameňák. Práve 78 m vysoký, architektonicky jedinečný stožiar, umožňuje ľahkú identifikáciu vrchu.

### Výhľady

Vrchol Lysej hory je z veľkej časti zastavaný, no okolie pokrýva len nízka vegetácia, umožňujúca znamenitý rozhľad. Pozorovať možno okolité vrchy Moravsko-sliezskych Beskýd a Ostravsko, pri vhodných podmienkach vidieť Hrubý Jeseník, Hostýnsko-vsetínsku hornatinu, Biele Karpaty, Javorníky, Strážovské vrchy, Malú Fatru, Oravskú Maguru, Kysucké, Oravské a Sliezske Beskydy a nezriedka i Západné a Vysoké Tatry.

Prístup
-------

* po  červenej značke:
	+ od západu z obce Ostravice cez rázc. Lukšinec
	+ od juhovýchodu z rázc. Ježánky a Vyšní Mohelnice
* po  modrej značke od severozápadu z Malenovic cez rázc. Hradová
* po  žltej značke:
	+ od severovýchodu z Krásnej cez Malchor
	+ od juhu od vodnej nádrže Šance cez Kobylanku

Referencie
----------

1. ↑   *Slovenská republika: podrobný autoatlas so zemepisnou sieťou WGS-84 pre GPS*. 8. vyd. Harmanec : Vojenský kartografický ústav, 2007. ISBN 978-80-8042-509-8. Kapitola Mapová časť, s. 3.
2. 1 2 3 4 5   *Mapový portál HIKING.SK* [online]. Denník N, [cit. 2022-06-08]. Dostupné online.
3. ↑  Zeměměřický úřad. *Geoprohlížeč* [online]. ags.cuzk.cz, [cit. 2022-06-08]. Dostupné online.
4. 1 2   *Mapy.cz* [online]. sk.mapy.cz, [cit. 2022-06-08]. Dostupné online.
5. ↑  História vysielača
6. ↑   *Peakfinder* [online]. peakfinder.org, [cit. 2022-06-08]. Dostupné online.

Pozri aj
--------

* Vysílač Lysá hora
* Moravsko-sliezske Beskydy
* Zoznam vrcholov v Moravsko-sliezskych Beskydách

Iné projekty
------------

Commons
* Spolupracuj na Commons Commons ponúka multimediálne súbory na tému **Lysá hora (vrch v Česku)**

Externé odkazy
--------------

* Poloha na turistickej trase
* Webkamera na vrchole
* www.lysahora.cz